Marina Bay Street Circuit

Marina Bay Street Circuit (også kalt Singapore Grand Prix Street Circuit) er en gatebane i den asiatiske bystaten Singapore. Den går rundt havneområdet ved Marina Bay i byens sentrum, et område som minner om banen i Monaco. Banen er 5,073 km lang og er arena for Singapores Grand Prix. Banen er designet av det amerikanske selskapet KBR, og er en modifisert utgave av det opprinnelige forslaget fra Hermann Tilke.

Pitområdet på banen er oppført på et tidligere ubebygget område øst for Republic Boulevard, like ved Singapore Flyer. Fra pitområdet og start/mål-langsiden går banen under Benjamin Sheares Bridge til Republic Boulevard og deretter vestover langs Raffles Boulevard. Den fortsetter så langs Nicoll Highway, Stamford Road og Saint Andrew's Road rundt Padang og forbi City Hall. Banen går derfra over Anderson Bridge, forbi Fullerton Hotel og via en skarp venstresving ut på Esplanade Drive ved Merlion Park. Etter å ha passert Esplanade svinger den til høyre, inn på Raffles Avenue og østover langs Marina Bay. Ved The Float at Marina Bay passerer banen under tribunene i en kort tunnel og går deretter rundt Singapore Flyer og inn på start/mål-langsiden igjen.

Referanser

Eksterne lenker 
 
 Offisielt nettsted for Singapore Grand Prix
 Banekart

Racerbaner i Singapore
Formel 1-baner
Singapores Grand Prix